Tannie Katriena op 102 oorlede | Netwerk24
Tannie Katriena op 102 oorlede
TANNIE Katriena van Loggerenberg, Huis Karee in Middelburg se oudste inwoner, is Vrydagaand, 31 Mei op die ouderdom van 102 oorlede.
Tot op die laaste was haar verstand nog glashelder en het sy elkeen herken en ’n geselsie aangeknoop. Op 25 Mei het sy vir oulaas haar skoonseun geskakel om hom met sy verjaardag geluk te wens. Soos haar dogter Minnie Haug dit stel, “Sy was tot die einde so bright soos ’n penny” en het nog haar finansies daardie Saterdag met Minnie bespreek. Donderdag is sy in die siekeboeg opgeneem waarna sy Vrydagaand oorlede is.
Tannie Katriena van Loggerenberg tydens haar verjaardagvieringe verlede jaar. foto:argief
Jaar vir jaar het sy haar eie verjaardagpartytjie gereël en in 2016 het sy selfs haar 100ste verjaardag partytjie by Farmhouse Grill self gereël, waar sy haar vriende en familie van ver onthaal het.
Tannie Katriena was tot haar einde nog ’n aktiewe lid van die ATKV Rhenosterberg-tak op Middelburg. Sy was ook die oudste langslewende lid van die ATKV in Suid-Afrika en het nog jaarliks haar Tjiengelieng- boeke van die ATKV uitgekies en ontvang, waarna sy dit dan aan ’n skool van haar keuse in Middelburg en omgewing geskenk het.
Elke Donderdag het Tannie Katriena self in die bussie wat die inwoners winkels toe neem vir inkopies, geklim. Donderdae het sy ook haar gereelde haarafspraak by Magda se Salon Happy Hair gehad, maar die laaste Donderdag was sy nie gesond om te kon gaan nie. Sy was baie gesteld op haar hare en dit was een van haar hoogtepunte elke week.
Tannie Katriena het ook verkies om haar kamer daagliks self skoon te maak, haar eie bed op te maak en na die eetsaal te stap om etenstye saam met die ander inwoners gesellig te verkeer.
Haar familie wil van hierdie geleentheid gebruik maak om die personeel en inwoners van Huis Karee wat vir haar die laaste jare so goed was, asook al haar vriende en kennisse in Middelburg te bedank vir al hul liefde en omgee. Huis Karee se personeel was vir haar ’n groot steunpilaar en word hul versorging en aandeel in haar lewe deur haar familie ontsettend waardeer.
Tannie Katriena se ter aarde bestelling vind op 7 Junie om 09:00 plaas, waarna haar troosdiens om 10:00 by Huis Karee sal wees.